Verdensstjernen Cristiano Ronaldo har givet det danske undertøjsfirma JBS særlige økonomiske fordele for at støtte virksomheden under coronakrisen

Som registreret bruger kan du overvåge emner og journalister og modtage nyhederne i din indbakke og følge din nyhedsstrøm på Finans.

Nicolai Raastrup, f. 1972. Nicolai er en erfaren reporter, der inden sin tiltræden på Finans har arbejdet for bl.a. Reuters og dagbladet Børsen, været Mellemøstkorrespondent for Berlingske Tidende i Jerusalem og pressechef i ISS. I 2013 blev Nicolai ansat i Jyllands-Postens erhvervsgravergruppe, og et år senere digital erhvervsredaktør på Finans. Nicolai er glad for motion og dyrker ikke mindst tennis med stor entusiasme, ligesom han har slæbt sig gennem adskillige maratonløb. Desuden har han en forkærlighed for at sammensætte diverse julefrokost- og partybands, primært med det formål at sætte sig selv i centrum i rollen som forsanger.

Fodbold-megastjernen Cristiano Ronaldo har lavet sin egen lille private hjælpepakke til det danske undertøjsfirma JBS. Ronaldo har givet JBS, der i 2013 lancerede en serie af Ronaldo-undertøj, særlige økonomiske fordele mens coronakrisen raser.

JBS er ifølge sin kontrakt med Cristiano Ronaldo forpligtet til at betale et vist minimumsbeløb til verdensstjernen, men det har Ronaldo givet afkald på, fortæller JBS’ adm. direktør, Michael Astrup.

»De (Ronaldos folk, red.) har sagt, at pga. corona i år, bliver der ingen minimumsbetalinger overhovedet. Og Cristiano har endda ydermere hjulpet os med, at vi ikke skal betale noget før 2021. Dvs. nogle af de penge, han skulle have haft her i 2020, dem har han hjulpet lille JBS med allerede i cash flow. Så vi skal først gøre det op 31/12 i år, og dermed skal han først have penge efterfølgende, hvor vi normalt betaler hvert kvartal,« siger Michael Alstrup.

Cristiano har endda ydermere hjulpet os med, at vi ikke skal betale noget før 2021 Michael Alstrup, adm. direktør, JBS

Cristiano Ronaldo, der er blevet kåret som verdens bedste fodboldspiller fem gange, tog i 2013 selv kontakt til JBS, efter at han havde set en reklame for JBS’ undertøjslinje med den daværende tennis-verdensetter Caroline Wozniacki. Det særlige CR7-undertøj fra JBS, som Juventus-angriberen selv står model til, står i dag for ca. 14 pct. af JBS’ omsætning.

Ifølge Michael Astrup er Ronaldos økonomiske håndsrækning en vigtig lettelse midt i en nærmest katastrofal tid for mode- og tekstilproducenter.

»Vi har jo ingen mulighed for at nå de minimum (vilkår i aftalen med Cristiano Ronaldo, red.), men hvis de havde håndhævet kontrakterne, kunne de have krævet noget af det ene eller det andet. Det viser heldigvis også, at det er et samarbejde, det her, selv med så store stjerner, og det er jo rart,« siger Michael Alstrup.

JBS og de kendte frontfigurer Undertøjsfirmaet JBS bruger en række kendte som frontfiguerer for sine produkter. Fodboldstjernen Cristiano Ronaldo er selv model for JBS’ særlige CR7-undertøjslinje og tv-baronessen Caroline Fleming lægger navn til en linje af nylonstrømper. JBS har tidligere lanceret en undertøjslinje med tennisspilleren Caroline Wozniacki, men samarbejdet ophørte pga. for skrappe krav fra Wozniackis hovedsponsor, Adidas Da JBS lancerede Caroline Wozniacki-linjen i 2013 var Wozniacki nummer ét i verden. Videoer med stjernen i det nye JBS undertøj trak ifølge JBS’ adm. direktør Michael Alstrup så meget trafik, at det amerikanske website Yahoo gik ned.

Han tilskriver de lempeligere vilkår et tæt forhold til Cristiano Ronaldo og hans stab.

»Vi er heldigvis så privilegerede, at det var os, der startede CR7 brandet op, og vi sidder med Cristiano Ronaldos aller nærmeste. Det har vi gjort siden 2013, og de kalder os selv en del af familien,« siger Michael Alstrup.

JBS aftale med Caroline Wozniacki blev afsluttet efter få år, da tennisstjernens hovedkontrakt med Adidas medførte for store benspænd for JBS-samarbejdet.

JBS er, som alle andre virksomheder i mode- og tekstilindustrien, hårdt ramt af coronakrisen, der har lukket butikker over hele verden. Salget af CR7-undertøj er særligt underdrejet, fordi en af de største forhandlere, lingeri-kæden Yamamay i Itialien, i næsten to måneder haft lukket i de 1000 butikker.

»Lige nu skulle der normalt være spillet Champions League og alt muligt, hvor Ronaldo også var med, og der er hjemlige Juventus kampe i Italien og al den hype, der er om det. Og alle de varer, vi skulle have sendt ud til dem, har vi holdt tilbage,« siger Michael Alstrup.

Vi sidder med Cristiano Ronaldos aller nærmeste. Det har vi gjort siden 2013, og de kalder os selv en del af familien Michael Alstrup, adm. direktør, JBS

Ifølge Michael Alstrup har salget af CR7-undertøj haft stor medvind, siden Ronaldo i 2018 skiftede fra Real Madrid i Spanien til den italienske klub Juventus.

»De kunne bruge Cristiano Ronaldo som frontfigur og kunne få CR7-produkter ind, som selvfølgelig eskalerer helt vildt i Italien,« siger Michael Alstrup.

JBS’ omsatte ifølge Michael Alstrup i seneste regnskabsår for 370 mio. kr. Overskuddet har de seneste år ligget på godt 5 pct. Michael Alstrup vil ikke sætte tal på, hvor slemt den aktuelle situation kommer til at påvirke selskabet, men det har ikke hjulpet, at to af de store danske tøjkæder, Dress Partner og PWT Group, gået henholdsvis konkurs og i rekonstruktion.

»Vi havde et rigtig fint budget og et større plus, end vi havde regnet med, og det kan vi godt se, bliver svært. Det, jeg ikke har facitlisten på, er de her konkurser, hvor vi ikke har set de sidste endnu. Så hvis du kan svare mig på, om jeg får flere af dem, og hvad der sker, kan jeg svare på det, spørgsmål, du stiller mig,« siger han.

Lørdag offentliggjorde tøjkæden Mr, at den overtager væsentlige dele af indkøbsforeningen Dress Partner, der står bag Din Tøjmand-butikkerne.

Michael Alstrup slår fast, at JBS i år kommer til at tjene ”noget mindre penge”, men også, at JBS er polstret til at håndtere modgangen.

»Vi er en god, gammel virksomhed, som ikke har gamblet med vores penge, og vi har noget at stå imod med. Så vi er her også efter krisen. Men det er der rigtig mange, der ikke er,« siger han.

En lang række tøjfirmaer har på det seneste over for Finans fortalt om kæmpe dyk i salget og store udfordringer med lukkede forhandlere og indkøbt tøj, der ligger på lager og bliver forældet.

I uge 13 omsatte tøjfirmaet Minimum 1 pct. af salget i samme uge sidste år, og forventningerne til de kommende måneder er et salg, der ligger 40 pct. lavere og 20-25 pct. lavere i efteråret.

»Vores tab bliver trefold. Vi har både driftstab, for vi har ingen forretning i hverdagen, vi har lager, som står og bliver for gammelt, og så får vi også et tab på tilgodehavender hos kunderne. Det er helt vildt. Og jeg synes lidt politikerne overser det. Man taler om, at man skal kunne trække det fra, når man går ud at spiser. Og det er rigtig fint. Men vi står og kigger på en tsunami, der kommer blæsende hen imod os,« siger adm. direktør Steen Engelbrecht, Minimum.